Daar is te veel niemendalletjies | Netwerk24
Daar is te veel niemendalletjies
Deur Joan Hambidge, Kaapstad 22 Januarie 2019 00:01
Die klein eindnota dat Max du Preez se "Skuinskyk" tot 'n einde gekom het, is bepaald jammer. Du Preez het as kommentator 'n mens altyd laat nadink. Ek het nie altyd saamgestem nie. Veral oor taalsake of die bestuur van universiteite verskil ek beslis.
Wanneer hy die grondvlakpolitiek aan ons lesers verduidelik het, was dit wel bepaald leersaam.
Hy was dikwels polemies ingestel, wat goed is, en ook uit sy radiokommentaar kon 'n mens baie leer oor die ANC, Ramaphosa se verhouding met politieke medespelers, die Guptas en wat nog.
Hy het veral reggekry om die histerie en wanpersepsies oor die nuwe Suid-Afrika in perspektief te plaas. En die belangrikheid van mediavryheid te verduidelik.
Gustaf Pienaar se skitterende rubriek (weggesteek in die Eiendomme-bylae) het 'n tweede asem gekry.
Miskien kan Du Preez oor ses maande terugkeer met 'n nuwe rubriek? Daar is net te veel niemendalletjies wat deesdae as rubrieke paradeer.